Geen borgtog vir vrou wat kind (5) glo aanrand‘n Skermskoot uit die video. Die 35-jarige vrou wat in hegtenis geneem is nadat sy na bewering haar vyfjarige seun brutaal oor skoolskoene aangerand het, het in die hof verskyn. Lt.kol. Moatshe Ngoepe, woordvoerder van die polisie, het gesê Giveness Matlou Thansa (35) van die Cooperspark-nedersetting het Donderdag in die Matlala-landdroshof in Limpopo verskyn op aanklagte van kindermishandeling en aanranding met die doel om ernstig te beseer. Die saak is tot 30 April uitgestel. Volgens Ngoepe is Thansa se aansoek om borgtog geweier en sal sy dus in polisieaanhouding bly. Maroela Media het vroeër berig die vrou het haar kind glo met ŉ lat aangerand nadat sy hom daarvan beskuldig het dat hy sy skoolskoene verloor het. “Die seun het in die proses verskeie ernstige beserings oor sy hele liggaam opgedoen,” het Ngoepe gesê. ŉ Omstander het ŉ selfoonvideo van die beweerde voorval geneem en aan die polisie verskaf. Ngoepe het gesê die kind is ná die voorval na ŉ hospitaal geneem vir mediese behandeling, maar is intussen ontslaan en is tans onder sy ouma se toesig. Die polisie se ondersoek duur voort.